Mindent az EUDR-ről – tematikus oldal indult a Nébih weboldalán az erdőirtásmentes termékek felügyeletéről

Az erdőirtásmentes termékek forgalmazására (EUDR) vonatkozó uniós szabályok 2025. év végétől lépnek hatályba. Az alkalmazásukra való felkészülést azonban már most szükséges megkezdeni. Ehhez a Nébih ‒ a végrehajtásra kijelölt hatóságként ‒ a legfontosabb tudnivalókat egy új tematikus oldalon összefoglalva teszi közzé. Az EUDR honlapon folyamatosan bővülni fog a szakmai tartalom többek között segédletekkel, összefoglalókkal, friss tájékoztatókkal.

Az erdőirtáshoz és az erdőpusztuláshoz kapcsolódó egyes áruk és termékek uniós piacon történő forgalmazásáról és az unióból történő kiviteléről szóló rendelet1 hét termékkört, a kakaót, a kávét, a szóját, a pálmaolajat, a gumit, valamint a szarvasmarha és a fa termékeket érinti. A rendelet végrehajtására hazánkban a Kormány a Nébih-et jelölte ki.  Annak érdekében, hogy minden érintett megfelelően fel tudjon készülni, az EUDR bevezetését (az érintett gazdasági szereplők és érdekképviseletek közbenjárására) az EU 2025. december 30-ig meghosszabbította.

Az uniós szabályozás meglehetősen összetett, azonban annak belső logikáját megismerve, az uniós képzéseken és a tesztfelületeken szerzett gyakorlattal biztonságosan alkalmazható és követhető lesz. Ehhez kínál hatékony támogatást a Nébih EUDR oldala (https://portal.nebih.gov.hu/eudr) az előírások alaposabb megismeréséhez szükséges összefoglalókkal, kiegészítő segédletekkel és az aktuális képzésekről, eseményekről szóló folyamatos, friss tájékoztatókkal.

A magyar EUDR oldal alapját az Európai Bizottság honlapja adja, ugyanakkor a kialakítása során a Nébih az eddig megismert hazai sajátosságokat is szem előtt tartotta. A tematikus oldal folyamatosan frissülni fog. Többek között hamarosan az EUDR szállítmányok bejelentésére hivatott uniós informatikai rendszer részletes ismertetése is elérhető lesz a felületen, továbbá egy új, Nébih által fejlesztett informatikai lehetőségről is beszámol a hivatal.

Hivatkozott jogszabály:1 2023/1115. számú EU rendelet (EUDR)

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=18980